b"\n_START_ARTICLE_\nAutomobilisme\n_START_SECTION_\nDe 1910 a 1950\n_START_PARAGRAPH_\nEl 1921 es disput\xc3\xa0 el segon Gran Premi a Europa a Catalunya, organitzat per Penya Rhin. Aquest mateix any tamb\xc3\xa9 es disput\xc3\xa0 un Gran Premi a It\xc3\xa0lia. El 1922 es constru\xc3\xad el primer circuit permanent a Europa continental, i tercer al m\xc3\xb3n, a Monza. L'any seg\xc3\xbcent es constru\xc3\xad el quart circuit al m\xc3\xb3n a Sitges, l'Aut\xc3\xb2drom de Terramar._NEWLINE_L'any 1923, a la ciutat de Le Mans, es disput\xc3\xa0 per primera vegada les 24 hores de Le Mans. Tot i que encara no es parlava de Campionat del M\xc3\xb3n, durant aquests anys es disputaren a Europa cada cop m\xc3\xa9s Grans Premis, 5 el 1927, 9 el 1929 i 18 el 1934. El Gran Premi de M\xc3\xb2naco es disput\xc3\xa0 per primer cop l'any 1929. Les principals marques automobil\xc3\xadstiques eren franceses (Bugatti, Delage), italianes (Alfa Romeo, Maserati) i alemanyes (Auto Union, Mercedes-Benz)._NEWLINE_El 1935 nasqu\xc3\xa9 el primer Campionat d'Europa d'automobilisme que finalitz\xc3\xa0 el 1939 en esclatar la Segona Guerra Mundial.\n_START_SECTION_\nDes de 1950\n_START_PARAGRAPH_\nA Par\xc3\xads el 1949, la Federaci\xc3\xb3 Internacional (avui FIA) organitz\xc3\xa0 el primer Campionat del M\xc3\xb3n de F\xc3\xb3rmula 1 per l'any seg\xc3\xbcent. El primer Gran Premi de F1 es disput\xc3\xa0 al circuit de Silverstone el 13 de maig. El Mundial fou guanyat per Giuseppe Farina amb Alfa Romeo._NEWLINE_Des d'aleshores han estat moltes les competicions automobil\xc3\xadstiques aparegudes arreu del m\xc3\xb3n, com la Cham Car Series el 1979 i la IndyCar Series el 1996 als Estats Units, o competicions menors com les GP2 S\xc3\xa8ries (ex F\xc3\xb3rmula 2 i F\xc3\xb3rmula 3000) o la F\xc3\xb3rmula 3._NEWLINE_El 1973 es disput\xc3\xa0 el primer Campionat Mundial de Ral\xc2\xb7lis per a constructors i el 1977 per a pilots. L'any 1978, per iniciativa de Thierry Sabine nasqu\xc3\xa9 el Ral\xc2\xb7li Dakar, inicialment sortint des de Par\xc3\xads i m\xc3\xa9s tard des de ciutats com Granada, Marsella, Barcelona o Lisboa. L'any 1992 la cursa finalitz\xc3\xa0 a Ciutat del Cap i els anys 2000 i 2003 a Egipte. Despr\xc3\xa9s de la seva suspensi\xc3\xb3 l'any 2008 per motius de seguretat, el 2009 es disput\xc3\xa0 a l'Argentina i Xile._NEWLINE_La NASCAR, una de les competicions m\xc3\xa9s populars dels Estats Units data de l'any 1949.\n_START_SECTION_\nTurismes\n_START_PARAGRAPH_\nAquesta categoria es corre en circuits tancats d'asfalt amb autom\xc3\xb2bils de producci\xc3\xb3 adaptats per a cotxes de curses, en temes com la seguretat, el motor, frens i suspensions._NEWLINE_L'any 2005 es comen\xc3\xa7\xc3\xa0 a disputar el Campionat Mundial de Turismes (WTCC), que es corre principalment a Europa, amb proves tamb\xc3\xa9 a M\xc3\xa8xic, Turquia o la Xina. Algunes marques que hi prenen part s\xc3\xb3n Alfa Romeo, BMW, Chevrolet o Seat. Aquest campionat \xc3\xa9s continuador del Campionat Europeu de Turismes (ETCC) que es disput\xc3\xa0 els anys 2001-2004._NEWLINE_Altres campionats destacats s\xc3\xb3n el Deutsche Tourenwagen Masters a Alemanya on participen marques com Opel, Audi i Mercedes-Benz; el V8 Supercars a Austr\xc3\xa0lia i Nova Zelanda; el British Touring Car Championship al Regne Unit o el Turismo Competici\xc3\xb3n 2000 \xc3\xa9s a l'Argentina.\n_START_SECTION_\nGrans turismes i prototips esportius\n_START_PARAGRAPH_\nEn aquestes curses, versions de producci\xc3\xb3 de cotxes esportius, grans turismes (GT, grand tourer en angl\xc3\xa8s, gran turismo en itali\xc3\xa0) o prototips esportius (dissenyats exclusivament per a competici\xc3\xb3), competeixen en les seves respectives classes en circuits tancats. Solen ser curses llargues on participen equips de dues o tres persones (de vegades m\xc3\xa9s) durant 4, 6, 12 o 24 hores, o en grans dist\xc3\xa0ncies com 500 o 1.000\xc2\xa0km. Cada diverses hores es canvia el pilot de l'autom\xc3\xb2bil._NEWLINE_El Campionat FIA GT \xc3\xa9s el campionat oficial de la FIA de grans turismes. A Am\xc3\xa8rica del Nord es cre\xc3\xa0 el 1999 l'American Le Mans Series. En aquesta competici\xc3\xb3 hi prenen part categories de grans turismes GT1 i GT2, i prototips esportius, LMP1 (Le Mans Prototype 1) i LMP2. Hi participen marques com Audi i Acura/Honda. Altres competicions similars s\xc3\xb3n les Le Mans Series (2004) o les Rolex Sports Car Series (2000)._NEWLINE_Curses famoses s\xc3\xb3n les 24 hores de Le Mans, les 24 hores de Spa, les 24 hores de N\xc3\xbcrburgring, les 24 hores de Daytona o les 12 hores de Sebring.\n_START_SECTION_\nAutom\xc3\xb2bils stock\n_START_PARAGRAPH_\nEls autom\xc3\xb2bils stock s\xc3\xb3n vehicles de competici\xc3\xb3 de baix cost. Es diferencien dels GT i els prototips esportius en qu\xc3\xa8 s'utilitzen tecnologies m\xc3\xa9s antigues, fet que no impedeix que els vehicles assoleixin velocitats de fins a 300\xc2\xa0km/h._NEWLINE_S\xc3\xb3n les curses automobil\xc3\xadstiques m\xc3\xa9s populars als Estats Units._NEWLINE_Normalment es corre en circuits ovals. L'organitzaci\xc3\xb3 m\xc3\xa9s important \xc3\xa9s la NASCAR, que organitza diverses competicions com les Sprint Cup Series, la m\xc3\xa9s important amb curses com la Daytona 500 o la Brickyard 400, o les Nationwide Series, les Camping World Truck Series, les NASCAR Canadian Tire Series (al Canad\xc3\xa0) o les NASCAR Corona Series (a M\xc3\xa8xic). Tamb\xc3\xa9 es disputen curses a Europa, especialment al Regne Unit on es disputa la British Stock car racing, tamb\xc3\xa9 coneguda com a Short Circuit Racing.\n_START_SECTION_\nDragsters\n_START_PARAGRAPH_\nLes curses de dragsters (drag racing en angl\xc3\xa8s) s\xc3\xb3n una disciplina d'automobilisme on dos cotxes s'enfronten per arribar primer a l'arribada en una pista en l\xc3\xadnia recta i de curta durada, generalment d'un quart de milla (402\xc2\xa0metres) o un vuit\xc3\xa8 de milla (201\xc2\xa0metres). _NEWLINE_Aquestes curses es van fer molt populars, sobretot als Estats Units, a partir dels anys 90. S\xc3\xb3n curses molt r\xc3\xa0pides, de 10 a 15 segons o 5 segons o menys, amb cotxes molt potents, constru\xc3\xafts especialment per aquest tipus de competici\xc3\xb3, amb variants en funci\xc3\xb3 de les diverses classes. S\xc3\xb3n cotxes amb una gran arrencada que assoleixen velocitats properes als 530\xc2\xa0km/h (330 mph). Assoleixen acceleracions de 4,5 g (44 m/s\xc2\xb2), i per frenar obren uns paracaigudes que provoquen una desceleraci\xc3\xb3 de 4 a 4,5 G.\n_START_SECTION_\nRal\xc2\xb7licr\xc3\xb2s\n_START_PARAGRAPH_\nEl ral\xc2\xb7licr\xc3\xb2s \xc3\xa9s una modalitat d'automobilisme que consisteix a disputar curses de velocitat en un circuit mixt de terra i asfalt que consisteix a completar-hi un nombre determinat de voltes en el m\xc3\xadnim temps possible.\n_START_SECTION_\nAutocr\xc3\xb2s\n_START_PARAGRAPH_\nL'autocr\xc3\xb2s \xc3\xa9s una modalitat d'automobilisme fora de ruta consistent a completar un nombre determinat de voltes per un recorregut circular sobre terreny accidentat de terra. Als Estats Units d'Am\xc3\xa8rica la denominaci\xc3\xb3 autocross (o Solo II) fa refer\xc3\xa8ncia a una cursa contra rellotge sobre superf\xc3\xadcie asfaltada i amb el tra\xc3\xa7at marcat amb cons.\n_START_SECTION_\nCurses de muntanya\n_START_PARAGRAPH_\nUna cursa de muntanya, sovint anomenada ascens o pujada, es disputa en recorreguts curts en un port de muntanya amb pendents elevades. Com en els ral\xc2\xb7lis, els cotxes pugen separats un de l'altre amb l'objectiu de fer l'ascensi\xc3\xb3 en el menor temps possible. Un exemple d'aquest tipus de cursa fou la Copa Tibidabo, amb la pujada per l'Avinguda del Tibidabo, celebrada el 24 de maig de 1914.\n_START_SECTION_\nCurses d'autom\xc3\xb2bils hist\xc3\xb2rics\n_START_PARAGRAPH_\nLes curses d'autom\xc3\xb2bils en l'actualitat estan centrades en l'\xc3\xbas de la tecnologia m\xc3\xa9s moderna, aix\xc3\xad com la pres\xc3\xa8ncia de molts patrocinadors corporatius i la despesa de grans quantitats de diners. Les curses de cotxes hist\xc3\xb2rics s\xc3\xb3n tot el contrari, ja que \xc3\xa9s una especialitat m\xc3\xa9s orientada a seguidors dels cotxes antics que es prenen aquestes m\xc3\xa9s com una afecci\xc3\xb3 (un hobby) que no pas una competici\xc3\xb3._NEWLINE_Algunes de les proves m\xc3\xa9s destacades a nivell mundial d'aquesta disciplina s\xc3\xb3n el Goodwood Festival of Speed i el Goodwood Revival a Gran Bretanya i la Monterey Historic als Estats Units. Alguns campionats s\xc3\xb3n la cursa Austin Seven o la Historic Formula One Championship per cl\xc3\xa0ssics xass\xc3\xads de la F\xc3\xb3rmula 1. Als Pa\xc3\xafsos Catalans la prova m\xc3\xa9s important d'aquest tipus \xc3\xa9s el Ral\xc2\xb7li Internacional de Cotxes d'\xc3\x88poca Barcelona-Sitges, de car\xc3\xa0cter amateur i com exhibici\xc3\xb3."